Krajčí, Marek, poslanec NR SR (2018-02-13):
Ďakujem pekne za slovo. Tak dovoľte, aby som teraz tento návrh zdôvodnil možno trošku aj tak osobnejšie. Pokiaľ sa niekto z nás rozhodne, že by chcel navštíviť so svojím autom, ktoré potrebuje prehliadku, eventuálne má nejaký problém, autoservis, urobí veľmi jednoduchú logickú vec, zavolá do autoservisu a objedná si termín. Ten podľa toho, ako je to akútne, podľa toho väčšinou ten termín aj dostane. Pokiaľ vaše zvieratko má nejaký problém a potrebuje ísť k zverolekárovi, každý z nás by urobil asi to isté, zavolal by svojmu zverolekárovi a požiadal by, aby mohol so zvieratkom prísť, a tento zverolekár mu dá termín, objedná ho na termín. Takým paradoxom sa zdá, že v mnohých odvetviach to funguje, dokonca v mnohých krajinách je objednávanie sa na vyšetrenie k lekárom absolútnou samozrejmosťou, ale u nás, žiaľ, stále nie. Samozrejme, že po ňom majú, pacienti majú o to záujem, objednať sa k svojmu lekárovi. Mnohí z nich trávia hodiny a hodiny času v čakárňach svojich lekárov, mnohí z nich preto, aby sa dostali na vyšetrenie, častokrát podstupujú až ponižujúce podmienky, keď si snažia vyzdvihnúť tzv. časenku alebo lístok, stoja pred poliklinikami už od skorých ranných hodín, aby potom, keď sa polikliniky otvoria, tak aby tí rýchlonohejší po schodoch si rýchlo vybehli a uchmatli si časenky a dostali sa na vyšetrenie v daný deň a kto nestihne, tak to môže vyskúšať na druhý deň opäť. Áno, ľudia sú z takéhoto vysedávania, z takýchto strát času znechutení a oprávnene si žiadajú, aby bola možnosť objednať sa k lekárovi na vyšetrenie. Pán minister zdravotníctva Tomáš Drucker si krátko po tom, ako nastúpil do svojej funkcie, nechal urobiť prieskum, z ktorého vyplynulo, že až 75 % dotazovaných pacientov by si bolo ochotných zaplatiť aj nejaké sumy, okolo 5 eur to vyšlo, za to, aby sa mohli na vyšetrenie k svojmu lekárovi objednať. Áno, vyplýva tu jednoznačný dopyt po tejto vcelku logickej možnosti. Žiaľ, u nás sa tento dopyt od mojich pacientov, oprávnený dopyt mojich pacientov začal zneužívať. Začal sa zneužívať na to, že sa začali vyberať poplatky za objednávanie, ktoré sú, samozrejme, nelogické. A úplne podľa mňa jeden z najhorších spôsobov, ako sa snažila vládna garnitúra zneužiť tento dopyt, bolo to, že koncom minulého roku bez v podstate nejakého riadneho legislatívneho procesu formou pozmeňujúceho návrhu predložila sem do parlamentu návrh o doplnkových ordinačných hodinách. Tento návrh v podstate hovoril, že áno, mohli by sme sa objednať k svojmu lekárovi na konkrétny čas, by som povedal v tých lukratívnejších časoch, v poobedňajších hodinách, za nejakých podmienok, ktoré ten lekár by, samozrejme, musel splniť, ale jak by sme to chceli urobiť, tak by sme museli si potom to vyšetrenie hradiť priamo z vlastného vrecka napriek tomu, že sme zdravotne poistení, a teda také vyšetrenie by nám mala hradiť zdravotná poisťovňa. Tento návrh nielen naše hnutie, ale aj svorne celá opozícia sme hodnotili ako nesystémový, ako nesystémové riešenie týchto problémov, ktoré naše zdravotníctvo má, a takisto je antisociálny. Ja som sa vyjadril opakovane, že tento návrh, pokiaľ by prešiel, tak by naozaj dokonca ešte viac začal prehlbovať medziregionálne rozdiely, ktoré tu naše Slovensko má a sú jedny z najväčších v Európskej únii. A začalo by to podľa mňa robiť aj medzi lekármi, pretože si zoberte, pokiaľ by sme mali nejakého lekára alebo nejakého špecialistu v nejakom zaostalejšom regióne, a tam ich je naozaj v súčasnosti častokrát aj menej, tá sieť je tam, niekedy naozaj má veľké oká, tak on by sa v rámci tých doplnkových ordinačných hodín asi veľmi nedostal k financiám, nakoľko ľudia žijúci v týchto regiónoch by si skrátka takéto objednávanie dovoliť nemohli. No pokiaľ by bol šikovný, tak, samozrejme, by sa snažil. Žiaľ, tá sieť je momentálne vytvorená na báze krajov, to tiež nie je najlepšie, tak by sa snažil v rámci toho kraja si nájsť pre svoju ambulanciu lukratívnejšie miesto, a teda by sa pravdepodobne presúval do miest, väčších miest, kde žijú ľudia, ktorí by si pravdepodobne takéto doplnkové ordinačné hodiny mohli skorej dovoliť. No a tým pádom on by mal aj viac financií na prevádzku svojej ambulancie. Takže úplne jednoducho trhovo by to začalo tak fungovať, že tie regionálne rozdiely by sa na Slovensku z nášho pohľadu ešte viac zhoršovali. Práve preto prinášame teraz návrh zákona, ktorý by mohol umožniť objednať sa k ambulantnému lekárovi každému jednému pacientovi bezplatne. A nechali sme sa inšpirovať tým, že práve pri doplnkových ordinačných hodinách sa tento systém mal diať cez objednávací systém Národného centra zdravotníckych informácií a mal začať teda platiť, alebo má začať podľa platnej legislatívy platiť od 1. 5. No, my si myslíme, že tento systém by sa mal dať hravo použiť na štandardné objednávanie, nakoniec elektronizácia zdravotníctva je tu od 1. 1. realitou. Má síce svoje nesporné chyby a nedoladenosti, ale zavádza sa, je teda to povinnosťou každého jedného poskytovateľa, aby sa pripojil do tohto systému, a teda napojil aj na centrálne servery NCZI. A preto si myslíme, že táto novela by mala začať platiť od 1. 9., že do 1. 9. bude dostatočne veľa času na to, aby sa mohol začať v rámci elektronizácie a tohto systému NCZI využívať aj systém na objednávanie pacientov. Uvedomujeme si, že každá jedna ambulancia je špecifická, nielen čo sa týka umiestnenia, ale aj svojich potrieb a možno aj návykov, akým spôsobom lekári si svojich pacientov objednávajú, eventuálne vyšetrujú, a preto navrhujeme, aby na začiatok ako taká základná povinnosť by bola, že každý lekár by mal povinnosť objednať až 30 % svojich pacientov alebo teda v rámci 30 % svojho ordinačného času by si objednával pacientov. Tým pádom by tu naozaj nebol nejaký tlak, že všetci by museli začať objednávať všetkých stopercentne. Hoci treba povedať, že aj u nás na Slovensku, a ja som si na to dal špeciálne pozor, je veľmi veľa veľmi pozitívnych príkladov toho, že objednávať sa dá, že sa dokonca dá objednávať všetkých svojich pacientov, robia to mnohí špecialisti, a dokonca objednávajú si svojich pacientov aj všeobecní lekári, kde by možno tá otázka, že či sa to dá len objednávacím systémom zvládnuť, by bola úplne namieste. Ale naozaj ide to, je tu veľa pozitívnych, veľmi pozitívnych príkladov. Sám poznám takých lekárov, ktorí si sami platia objednávací systém, z vlastného vrecka, ten lekár si ho platí z vlastného vrecka. Umožňuje bezplatne svojim pacientom sa objednávať. Teraz by sme chceli, aby ten centrálny objednávkový systém vytvorilo NCZI, a ja som počul, že údajne niečo také už má aj predpripravené. Ďalší problém, ktorý v tejto súvislosti by sme radi otvorili a riešili, je objednávanie sa pacientov na prevenciu alebo teda na preventívne vyšetrenia. Veľmi dobre vieme, že preventívne vyšetrenia sú extrémne dôležité z hľadiska včasného záchytu najmä niektorých onkologických ochorení a pri včasnom záchyte onkologických ochorení dokážeme zachrániť život pacienta a zmierniť jeho utrpenie pri eventuálnej následnej liečbe. Ja sám mám takého všeobecného lekára, ktorý neumožňuje, aby som sa objednal ani na tú preventívnu prehliadku, čo je podľa mňa veľká škoda a v podstate jedinú možnosť mám takú, ísť tam sadnúť a počkať si, kým sa dostanem na rad a potom tú preventívnu prehliadku, mi bude čiastočne urobená, eventuálne ma potom pozve lekár na ďalší deň na odbery, ktoré mi urobí. No ja si myslím, že toto je jeden z faktorov, ktorý bráni mnohým ľuďom sa do tejto prevencie zapájať. Pritom tá prevencia je naozaj veľmi dôležitá, čo sa týka aj úspory zdrojov. Dokázalo sa, že jedno euro investované do prevencie nám ušetrí až desať eur potom v následnej liečbe ochorení, ktorým by sme sa mohli vyvarovať včasnou prevenciou. Takže navrhujeme, aby lekári primárneho kontaktu v rámci tých svojich 30 %, v rámci toho svojho 30-percentného času, kedy bude objednávať svojich pacientov, zároveň mali vyhradený čas na objednávanie sa svojich pacientov na preventívne prehliadky. Ďalší problém, ktorým častokrát čelia naši pacienti, sú, že majú podozrenie ich lekári, môžu mať podozrenie na nádorové ochorenie. Pre pacienta nie je nič horšie, ako keď žije s pocitom, že v jeho tele sa rozbieha nejaký nádorový proces a potrebuje sa rýchlo dostať k vyšetreniu. Súčasný systém je, žiaľ, taký, že dostane výmenný lístok a s tým výmenným lístkom sa potom on uchádza o termín u špecialistu, ktorého má navštíviť. A niekedy je naozaj, musí absolvovať množstvo zatvorených dverí a chodí ako bludný Holanďan po poliklinikách a domáha sa toho vyšetrenia, eventuálne objednania sa na vyšetrenie. V tomto systéme by to vyšetrenie mal objednané priamo svojím lekárom. Pretože to, ako by ten systém fungoval, by jednoducho povedal, do systému NCZI, do objednávkového systému budú mať prístup, samozrejme, lekári cez svoj súčasný prístup, ktorý majú do e-Healthu alebo teda do e-zdravia. Zároveň by videli do objednávkového systému poisťovne. To znamená, pacient môže dostať vyšetrenie alebo môže mať zarezervované vyšetrenie priamo hneď svojím ošetrujúcim lekárom, teda všeobecným lekárom, ktorý ho odporúča na toto špecializované vyšetrenie, prípadne má pacient možnosť aj si zavolať do svojej poisťovne. Ja som s niektorými zdravotnými poisťovňami orientačne preberal tento návrh novely zákona a získal som veľmi pozitívne referencie. Poisťovne majú záujem vidieť do takéhoto objednávkového systému, tým pádom si vedieť, budú si vedieť aj sami kontrolovať dostupnosť svojich lekárov a funkčnosť svojej siete a čakacie lehoty. Takže tým pádom ten poistenec priamo tú svoju poisťovňu bude konfrontovať s tým, že keď tie čakacie lehoty budú dlhé, tak priamo na call centre z poisťovne mu budú vedieť odporučiť, že tento lekár má možnosti, termíny na objednanie v tomto období, ale máme tu lekára, ku ktorému môžte ísť skorej. Skrátka o pacienta bude naozaj postarané lepšie, ako je postarané teraz. Áno, radi by sme boli, keby pacienti sa mohli eventuálne objednávať aj sami, a v tejto situácii, v akej sme, aj čo sa týka elektronizácie, navrhujeme, aby sa to dalo urobiť cez občiansky preukaz s čipom. Tým pádom by si pacient mohol takýmto spôsobom sa dostať do toho objednávkového systému a zarezervovať si ten termín, tým pádom by bolo jasné, že to je jeho termín, on by garantoval ten termín. Ten systém by, samozrejme, posielal objednaným pacientom esemesky, lebo je to veľmi dôležité, aby dostali to pripomenutie. No v podstate veľmi podobný systém, ako máte v servisoch alebo kdekoľvek inde. Je dôležité, aby ste dostali pripomienku, že ten termín máte, lebo tým sa eliminuje obrovské množstvo zabudnutí, čo je veľmi nepríjemné. Ale zároveň ten pacient bude aj zodpovedný za to, že si to objednal on sám, tým pádom sa bude vedieť, že je to on, a do budúcna takéto riešenie aj nevylučuje, keď chceme mať bezplatné objednávanie, keď chceme mať bezplatné zdravotníctvo alebo teda zdravotníctvo, za ktoré platíme z verejného zdravotného poistenia, musíme byť zodpovední. To znamená, kto nebude zodpovedný, nevylučujem, že by sme sa do budúcna mohli baviť aj o nejakom systéme malusov, pokiaľ by niekto takýmto spôsobom na to vyšetrenie sa nedostavil, neospravedlnil sa včas a spôsobil by lekárovi nejaké škody tým pádom. Chcel by som upozorniť na jeden maličký problém, ktorý sme mali pri vypracovaní tohto zákonu. Nám išlo aj o to, aby v prípade, že pacient príde k svojmu lekárovi vo vážnom zdravotnom stave a bude potrebovať vyšetrenie od lekára a špecialistu naozaj urgentne rýchlo, ale nepôjde o neodkladnú zdravotnú starostlivosť, na ktorú má pacient v súčasnosti nárok, tak že takéhoto pacienta by naozaj ten lekár objednal k tomu špecialistovi po vyslovene jeho intervencii aj skôr a že mal by na to nárok. Tým pádom by odvrátil nevyhnutnú hospitalizáciu, pretože inú možnosť, ktorú by ten lekár mal, pokiaľ by sa nedostal k takémuto vyšetreniu povedzme na druhý deň alebo na tretí deň, tak by naozaj neriskoval a toho pacienta by poslal na hospitalizáciu do nemocnice. Tým pádom by sa aj ušetrili ďalšie zdroje. A podľa toho, akým spôsobom sme my pripravovali a robili si dopady zavedenia tohto zákonu, tak sme toho názoru, že dá sa to vo výnimočných situáciách naozaj, že ten lekár špecialista by zobral toho pacienta, keďže už ten objednávkový systém bude fungovať, aj prednostne, keďže ten pacient by to vyšetrenie nevyhnutne potreboval. V našom návrhu to bude treba upraviť, pretože náš legislatívny tím túto požiadavku nezapracoval úplne správne, ale len upozorňujem, že pokiaľ by ste sa rozhodli a posunieme tento návrh zákona do druhého čítania, tak bude potrebné tam urobiť pozmeňujúci návrh. No, je tu ešte jeden motivačný faktor, navrhujeme, aby lekár, ktorý si svojho pacienta objedná, bol za každého jedného objednaného pacienta bonifikovaný zdravotnou poisťovňou. Nestanovili sme sumu, ktorá to má byť, a nechali sme to na dohodu medzi zdravotnou poisťovňou a poskytovateľom zdravotnej starostlivosti. A myslíme si, že tu, keďže máme tri poisťovne na trhu, je priestor na určitú konkurenčnú výhodu alebo, by som povedal, priestor na to, aby sa uplatnil trh, to znamená, tie jednotlivé poisťovne by sa mohli dohodnúť so svojimi poskytovateľmi na tejto bonifikácii a mohla by byť, nemusela by byť taká istá, ako je u konkurenčnej poisťovni, tým pádom by to mohlo naozaj vyvolať možno taký zaujímavý zápas o toho pacienta a tej-ktorej poisťovne a zároveň by to motivovalo aj poskytovateľov zdravotnej starostlivosti, aby si objednávali aj viac ako tých 30 % pacientov alebo teda pacientov v tých tridsiatich percentách svojich ordinačných časov. Náš návrh obsahuje ešte jednu novinku. Sme svedkami, aj pán minister zdravotníctva to opakovane komunikoval aj mediálne, toho, že k špecialistom častokrát chodia pacienti neopodstatnene. Na jednej strane, žiaľ, niekedy aj bez výmenných lístkov, potom záleží od lekára špecialistu, či takého pacienta ošetrí a vykáže si ho ako urgentnú zdravotnú starostlivosť, lebo dá sa to, ale častokrát chodia aj na vyšetrenie, takzvane si snažia získať druhý názor od iného špecialistu alebo teda lekára tej špecializácie a skrátka nie sú spokojní s vyjadrením jedného lekára. Myslíme si, že takéto niečo by mohlo byť možné, ale máme za to, že za takéto vyšetrenie by si potom ten dotyčný pacient mal platiť priamo. To znamená, je to niečo možno trošku podobné, ako sa presadzovalo v tých doplnkových ordinačných hodinách, ale dosť rozdielne v tom, že nejde tu o žiadne uprednostnenie, ten pacient by sa štandardne objednal, len tým, že by nemal výmenný lístok, a teda žiadal by o to vyšetrenie z vlastnej iniciatívy, tak, samozrejme, potom by bolo logické, aby si za to vyšetrenie platil. Myslíme si, že toto opatrenie by na jednej strane mohlo zefektívniť prácu špecialistov a na druhej strane aj priniesť do ich ambulancií možno viac financií, pretože vieme, že momentálne ambulancie naše, ako všeobecné, tak aj špecializované, sú podfinancované a je to teda veľký problém. Ale opäť chceme sa ohradiť, dofinancovávať ambulantný sektor spôsobom, ako to bolo navrhnuté, cez doplnkové ordinačné hodiny, naozaj nevidíme to za dobré riešenie a naše hnutie, ale aj vlastne opozícia celá namietame voči tomuto riešeniu. A sme radi, že aj pán premiér Fico spochybnil toto objednávanie takýmto spôsobom a že bude aj vládna koalícia hľadať lepšie alternatívne riešenia. Zatiaľ toľko, ja dúfam, že vyvolám nejakú diskusiu, na ktorú sa veľmi teším, a dávam teda priestor ďalším diskutujúcim.